ಕಾಯಕ ನಿರತರಾಗೋಣ: ಅನಿಲ ಬೆನಕೆ ಬೆಳಗಾವಿ: ಹೊರವಲಯದ ಬಸವನಕುಡಚಿ ದೇವರಾಜ ಅರಸು ಕಾಲೊನಿಯಲ್ಲಿ ಕಾರ್ತೀಕ ಮಾಸದ ದೀಪೋತ್ಸವ ಹಾಗೂ ಶಿವಬಸವ ದೇವಸ್ಥಾನದಲ್ಲಿ ಹೊಸದಾಗಿ ನಿರ್ಮಿಸಿದ ಶಿವಾನುಭವ ಮಂಟಪದ ಉದ್ಘಾಟನೆ ಮತ್ತು ದೇಣಿಗೆ ನೀಡಿದವರಿಗೆ ಸನ್ಮಾನ ಕಾರ್ಯಕ್ರಮ ನಡೆಯಿತು. ಉದ್ಘಾಟಿಸಿದ ಶಾಸಕ ಅನಿಲ ಬೆನಕೆ ಮಾತನಾಡಿ, ಇಂದು ವಿಜ್ಞಾನ ಮುಂದುವರಿದಿದ್ದರೂ ಬಸವಣ್ಣ ಅವರ ಅಶಯದಂತೆ ಕಾಯಕನಿರತರಾಗೋಣ ಎಂದರು. ಬಸವಣ್ಣವರ ವಚನಗಳು ದೇಶ ವಿದೇಶಗಳಲ್ಲಿ ವಿವಿಧ ಭಾಷೆಗಳಲ್ಲಿ ಅನುವಾದಗೊಂಡಿವೆ. ವಚನ ಅಧ್ಯಯನ ಇಂದಿನ ಮಕ್ಕಳಿಗೆ ಅತಿ ಅವಶ್ಯ ಎಂದು ತಿಳಿಸಿದರು. ಶೇಗುಣಸಿ ವಿರಕ್ತ ಮಠದ ಮಹಾಂತ ದೇವರು ಸಾನ್ನಿಧ್ಯ ವಹಿಸಿದ್ದರು. ನಿವೃತ್ತ ಕರ್ನಲ್ ಭೂಷಣ ಹೆಗಡೆ ಅಧ್ಯಕ್ಷತೆ ವಹಿಸಿದ್ದರು. ಕಸಾಪ ಜಿಲ್ಲಾ ಘಟಕದ ಅಧ್ಯಕ್ಷೆ ಮಂಗಳಾ ಮೆಟಗುಡ್ಡ, ಅಖಿಲ ಭಾರತ ವೀರಶೈವ ಮಹಾಸಭಾ ಜಿಲ್ಲಾ ಘಟಕದ ಅಧ್ಯಕ್ಷೆ ರತ್ನಪ್ರಭಾ ಬೆಲ್ಲದ, ಎಂ.ವೈ. ಮೆಣಸಿನಕಾಯಿ ಮಾತನಾಡಿದರು. ಡಾ.ಸತೀಶ ರು. ಚಾವಲಗೇರ, ಗುರುಬಸಯ್ಯ ಮಠದ, ಶೇಖಪ್ಪ ಜಿ. ಶಿಗ್ಗಾವಿ, ನೀಲಕಂಠ ಶಿ. ಕುಡಚಿಮಠ, ಡಾ.ಭೂಪಾಲ ಅಲಕನೂರೆ ಮೊದಲಾದವರನ್ನು ಸನ್ಮಾನಿಸಲಾಯಿತು. ಸ್ಥಳೀಯರಾದ ವೀರಯ್ಯ ಶಿ. ಮಾಸ್ತಮರ್ಡಿಮಠ, ಬಿ.ಎಂ. ಹವಾಣಿ, ಎಸ್.ಜಿ. ನರಗುಂದ, ಜ್ಯೋತಿ ಮಠಮತಿ, ಎಸ್.ಬಿ. ಪಾಟೀಲ, ಎಂ.ಬಿ. ಮಡಿವಾಳರ, ಎ.ಬಿ. ನರಗುಂದ ಇದ್ದರು. ಮಾತಂಗ ಪ್ರಾರ್ಥಿಸಿದರು. ಬಿ.ಬಿ. ಮಠಪತಿ ಸ್ವಾಗತಿಸಿದರು. ಸೋಮಶೇಖರ ಖೋದನ್ನವರ ನಿರೂಪಿಸಿದರು.